OBH 8164/1997.
Az állampolgári jogok országgyűlési biztosának jelentése
Ügyintéző: dr. Zsiga Jánosné
Az eljárás megindítása

J. E.-né panaszosnak Hivatalunknál 1997. szeptember 17. napján előterjesztett beadványában foglaltak szerint családjának tagjaival együtt hónapok óta különböző bűncselekményt (rongálás, stb.) megvalósító magatartásnak vannak kitéve, s az ezzel kapcsolatos feljelentés alapján eljáró rendőri szervek egyrészt nem vizsgálják ki az említett ügyeket a megkívánható alapossággal, másrészt az eljárás eredményéről való tájékoztatási kötelezettségüknek sem tesznek eleget.

Mivel az adott esetben felmerült az Alkotmány 2. § (1) bekezdésében írt jogállamiság lényegi elemét képező jogbiztonság sérelmének gyanúja, vizsgálatot rendeltem el. Ennek keretében a BRFK XXI. kerületi Rendőrkapitányság megkeresése útján elrendeltem a panaszban hivatkozott ügyek iratmásolatainak beszerzését. 

A tényállás és a vizsgálat megállapításai

I. J.E.-né panaszos, leánya V.L.-né és J.E. 1997. szeptembere óta több alkalommal tettek feljelentést V.L. ellen a BRFK XXI. kerületi Rendőrkapitányságon.

   1. 1997. szeptember 19. napján J.E.-nének V.L. ellen tett feljelentése alapján a 161-2456/97. Bü. számon rongálás vétségének alapos gyanúja miatt indított eljárást a rendőrség 1997. október 31. napján az elkövető ismeretlen volta miatt, a Be. 139. § (1) bek. b.) pontja alapján megszüntette. A határozatot a panaszosnak kézbesítették.

   2. 1997. november 2. napján J.E. tett feljelentést V.L. ellen. A XXI. ker. Rendőrkapitányság a 161-9-174/97. Ált. számon tulajdon elleni szabálysértés miatt indult ügyben a keletkezett iratokat 1997. december 2. napján megküldte az eljárás lefolytatására illetékes Budapest IX. kerületi Önkormányzat Polgármesteri Hivatal Igazgatási Osztályának. Az iratok tartalmából megállapíthatóan erről a feljelentőt nem értesítették. 

   3. 1997. december 29-én V.L.-nének férje, V.L. ellen a XXI. kerületi Rendőrkapitányságnál tett feljelentése nyomán 161-3352/97. Bü. számon nyomozás elrendelésére került sor rongálás vétségének alapos gyanúja miatt. A nyomozó hatóság az eljárást az 1998. február 24-én hozott határozatával a Be. 139. § (1) bek. b.) pontja alapján - mivel nem volt megállapítható, hogy 1997. december 29. napján a bűncselekményt V.L. gyanúsított követte el - megszüntette. Egyben az 1997. december 28. napján történt veszélyes fenyegetés szabálysértése miatt az iratokat a BRFK XXI. kerületi Rendőrkapitányság Igazgatásrendészeti Osztályához szabálysértési eljárás lefolytatása céljából áttette. A megszüntető határozatot a feljelentő részére kézbesítették.
   4. 1998. január 12-én J.E.-nek ismeretlen tettes ellen tett feljelentése alapján 161-9-9/98. számon eredetileg tulajdon elleni szabálysértés miatt indult eljárás során 1998. március 10. napján 161-622/98. Bü. számon nyomozás elrendelésére került sor rongálás vétségének alapos gyanúja miatt. A nyomozás ezidőszerint is folyamatban van.

   5. Mindemellett a korábbi eljárások megindulását megelőzően először V.L. jelentette fel különélő házastársát V.L.-nét, amely feljelentés alapján az 1997. június 20. napján lopás bűntette miatt indult nyomozást a XXI. kerületi Rendőrkapitányság az 1997. december 22. napján kelt határozatával megszüntette. Az ez ellen bejelentett panasznak helyt adó XXI-XXIII. kerületi Ügyészség a B.XXI.1015/1997. számú határozatával a nyomozás folytatását rendelte el. A fentebb említett rendőrkapitányság 1998. április 8-án ismételten nyomozást megszüntető határozatot hozott, amely ellen a feljelentő nem élt jogorvoslattal. 

II. A rendelkezésre álló iratok tartalma alapján megállapítottam, hogy a panaszos, illetve a házastársa és a leánya által V.L. ellen tett feljelentések alapján eljáró XXI. kerületi Rendőrkapitányság az adott ügyekben indokolt, illetve szükséges intézkedéseket időben megtette, és - a következőkben írt kivételtől eltekintve - a meghozott határozatait az érintett feleknek kézbesítette.

    A fentebb részletezettekből kitűnően viszont a V.L. ellen J.E. által tett feljelentés nyomán tulajdon elleni szabálysértés miatt 161-9-174. számon indult ügyben eljáró XXI. kerületi Rendőrkapitányság Bűnügyi Osztályának Bűnüldözési Alosztálya az iratok tartalmából megállapíthatóan elmulasztotta az ügyben érintett felek értesítését, az iratoknak az eljárás lefolytatására illetékes szabálysértési hatósághoz való áttételéről, jóllehet a Rendőrségről szóló 1994. évi XXXIV. törvény 92. § (3) bekezdésében foglaltakhoz képest a 93. §-ban írt rendelkezés szerint a szóban lévő intézkedés ellen panasz előterjesztésének lett volna helye.

    Az utóbb részletezett intézkedés elmulasztása miatt sérült az ügyben érintett személyeknek az Alkotmány 57. § (5) bekezdésében foglalt jogorvoslathoz való joga.

  Az országgyűlési biztosról szóló 1993. évi LIX. törvény 21. §-a (1) bekezdésében írt jogkörömben ezért kezdeményezem  a BRFK IX. kerületi Rendőrkapitányság - mint az érintett szerv vezetőjénél a visszásság orvoslását azzal, hogy vezetői jogkörében - a konkrét esetben elmulasztott intézkedés pótlásán túlmenően - egyben tegyen általános intézkedéseket arra nézve is, hogy az ügyintézés körében a vonatkozó szabályoknak megfelelően érvényesülhessen az érintett feleknek az Alkotmányban biztosított jogorvoslathoz való joga.

Budapest, 1998. június

Gönczöl Katalin